CELEX: 32017D1014
Language: lv
Date: 2017-06-15 00:00:00
Title: Komisijas Īstenošanas lēmums (ES) 2017/1014 (2017. gada 15. jūnijs) par to, lai saskaņā ar Eiropas Parlamenta un Padomes Direktīvu 2001/95/EK Eiropas Savienības Oficiālajā Vēstnesī publicētu atsauces uz Eiropas standartiem EN 13869:2016 par bērnudrošu šķiltavu prasībām un EN 13209-2:2015 par bērnu pārnēsājamām somām (Dokuments attiecas uz EEZ. )

16.6.2017   
            
            
               LV
            
            
               Eiropas Savienības Oficiālais Vēstnesis
            
            
               L 153/36
            
         KOMISIJAS ĪSTENOŠANAS LĒMUMS (ES) 2017/1014
   (2017. gada 15. jūnijs)
   par to, lai saskaņā ar Eiropas Parlamenta un Padomes Direktīvu 2001/95/EK Eiropas Savienības Oficiālajā Vēstnesī publicētu atsauces uz Eiropas standartiem EN 13869:2016 par bērnudrošu šķiltavu prasībām un EN 13209-2:2015 par bērnu pārnēsājamām somām
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2001. gada 3. decembra Direktīvu 2001/95/EK par produktu vispārēju drošību (1) un jo īpaši tās 4. panta 2. punkta pirmo daļu,
   tā kā:
   
               (1)
            
            
               Direktīvas 2001/95/EK 3. panta 1. punktā noteikts, ka ražotājiem ir pienākums laist tirgū vienīgi drošus produktus.
            
         
               (2)
            
            
               Saskaņā ar Direktīvas 2001/95/EK 3. panta 2. punkta otro daļu produktu uzskata par drošu attiecībā uz atbilstošajos valsts standartos ietvertajiem riskiem un risku kategorijām, ja tas atbilst brīvprātīgi pieņemtiem valsts standartiem, kuros pārņemti Eiropas standarti un uz kuriem Komisija saskaņā ar minētās direktīvas 4. pantu publicējusi atsauces Eiropas Savienības Oficiālajā Vēstnesī.
            
         
               (3)
            
            
               Atbilstīgi Direktīvas 2001/95/EK 4. panta 1. punktam Eiropas standartus izstrādā Eiropas standartizācijas iestādes, pamatojoties uz Komisijas piešķirtajiem pilnvarojumiem.
            
         
               (4)
            
            
               Atbilstīgi Direktīvas 2001/95/EK 4. panta 2. punktam Komisijai jāpublicē atsauces uz šādiem standartiem.
            
         
               (5)
            
            
               Komisija 2008. gada 23. aprīlī pieņēma Lēmumu 2008/357/EK (2) un 2008. gada 7. jūnijā izdeva pilnvarojumu M/427 Eiropas Standartizācijas komitejai (CEN) saistībā ar bērnu drošības prasībām attiecībā uz šķiltavām.
            
         
               (6)
            
            
               Ņemot vērā pilnvarojumu M/427, CEN pieņēma standartu EN 13869:2016 “Šķiltavas. Bērnudrošu šķiltavu prasības. Drošuma prasības un testa metodes”. Standarts EN 13869:2016 ir saskaņā ar pilnvarojumu M/427 un atbilst Direktīvā 2001/95/EK noteiktajai vispārējai drošuma prasībai. Tāpēc atsauce uz šo standartu būtu jāpublicē Eiropas Savienības Oficiālajā Vēstnesī.
            
         
               (7)
            
            
               Komisija 1997. gada 16. decembrī izdeva pilnvarojumu M/264 Eiropas Standartizācijas komitejai (CEN) un Eiropas Elektrotehnikas standartizācijas komitejai (Cenelec) attiecībā uz bērnu aprūpes izstrādājumu drošumu.
            
         
               (8)
            
            
               Ņemot vērā pilnvarojumu M/264, CEN pieņēma standartu EN 13209-2:2015 “Bērnu aprūpes priekšmeti. Bērnu pārnēsājamās somas. Drošības prasības un testēšanas metodes. 2.daļa: Mīkstā ķengursoma”. Standarts EN 13209-2:2015 ir saskaņā ar pilnvarojumu M/264 un atbilst Direktīvā 2001/95/EK noteiktajai vispārējai drošuma prasībai. Tāpēc atsauce uz šo standartu būtu jāpublicē Eiropas Savienības Oficiālajā Vēstnesī.
            
         
               (9)
            
            
               Šajā lēmumā paredzētie pasākumi ir saskaņā ar atzinumu, ko sniegusi ar Direktīvu 2001/95/EK izveidotā komiteja,
            
         IR PIEŅĒMUSI ŠO LĒMUMU.
   1. pants
   
      Eiropas Savienības Oficiālā Vēstneša C sērijā publicē atsauces uz turpmāk minētajiem standartiem:
   
               a)
            
            
               EN 13869:2016 “Šķiltavas. Bērnudrošu šķiltavu prasības. Drošuma prasības un testa metodes”;
            
         
               b)
            
            
               EN 13209-2:2015 “Bērnu aprūpes priekšmeti. Bērnu pārnēsājamās somas. Drošības prasības un testēšanas metodes. 2.daļa: Mīkstā ķengursoma”.
            
         2. pants
   Šis lēmums stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Briselē, 2017. gada 15. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 11, 15.1.2002., 4. lpp.
   
   
      (2)  Komisijas 2008. gada 23. aprīļa Lēmums 2008/357/EK par īpašām bērnu drošības prasībām, kas atbilstoši Eiropas Parlamenta un Padomes Direktīvai 2001/95/EK jāizpilda Eiropas standartos attiecībā uz šķiltavām (OV L 120, 7.5.2008., 11. lpp.).